《自题药洲访石图》
清代·翁心存

峥嵘蜃阁排空出，天遣薶藏付童律。神龙拿攫守榕根，下有骊珠三十一。

英光长閟七百年，郁律蟠伏全其天。悔将混沌书眉手，钩取蕤宾跃九渊。

自从剔藓镌苔后，夜夜乾文射南斗。岂有夸娥负以趋，只愁宝鼎终遭掊。

羊城眼底风尘昏，劫火烧残字傥存。升沈显晦孰得失，可惜玲珑石不言。

作者简介：（1791—1862）江苏常熟人，字二铭，号邃庵。道光二年进士，授编修，官至体仁阁大学士。道咸两朝，屡值上书房。同治初，又为皇帝师傅。历官四十年，凡所规划，多崇大体。卒谥文端。